SKRIFTLIG FORESPØRGSEL P-2210/02

af Giacomo Santini (PPE-DE) til Kommissionen

(12. juli 2002)

Om: Tildeling af økopoint og anvendelse af 108 %-bestemmelsen

I det dokument om tildeling af økopoint, der blev forelagt den 1. juli 2002, meddeler Kommissionen, at den har besluttet at sænke Italiens kvote med hele 350 000 økopoint i forhold til 2001-transitten.

Begrundelsen herfor står i forbindelse med anvendelsen af 108 %-bestemmelsen.

I det forslag om ændring af økopointsystemet, som Kommissionen forelagde den 20. december 2001(1), meddelte Kommissionen selv, at 108 %-bestemmelsen ville blive afskaffet, fordi den havde vist sig at have katastrofale negative følgevirkninger og at være vanskelig at kontrollere. Kan Kommissionen på denne baggrund oplyse:

- på grundlag af hvilken procedure der bebudes en nedskæring i antallet af økopoint til Italien, endnu inden den årlige kontrol for 2001 er tilendebragt?

- hvorledes den kan træffe foranstaltninger vedrørende en bestemmelse (108 %-bestemmelsen), der, selv om den endnu ikke er officielt afskaffet, eftersom forslaget ikke er færdigbehandlet i Europa-Parlamentet, er blevet opgivet af alle aktører, og hvis uanvendelighed er blevet dokumenteret i et officielt dokument fra Kommissionen selv?

- hvad den agter at gøre for at overtale de østrigske politimyndigheder til ikke at foretage generende kontrol af ikke-østrigske lastvogne med kæmpestore forsinkelser og alvorlige økonomiske konsekvenser til følge, og hvorledes den agter at gribe ind for at nedsætte de uforholdsmæssigt store afgifter ved Europa-broen og Arlberg-tunnellen?

(1) KOM(2001) 807 2001/0310 (COD) EFT C 103 E af 30.4.2002, s. 230.

Svar afgivet på Kommissionens vegne af Loyola de Palacio

(3. september 2002)

Kommissionen kan meddele det ærede medlem, at den ikke den 1. juli 2002 besluttede at reducere antallet af økopoint, der skal fordeles mellem medlemsstaterne, og at bestemmelserne i Kommissionens forordning (EF) nr. 609/2000 (artikel 6, stk. 3)(1) er blevet overholdt.

For så vidt angår bestemmelsen om 108 %, har Kommissionen den 21. december 2000(2) fremsat et forslag om at afskaffe den. Forslaget blev godkendt af Europa-Parlamentet ved førstebehandlingen i september 2001, mens Rådet endnu ikke har taget stilling til denne tekst.

Indtil der er truffet afgørelse herom, er Kommissionen forpligtet til at håndhæve den gældende lovgivning. Derfor har den ligesom sidste år tilbageholdt en del af de elektroniske økopoint for det tilfælde, at bestemmelsen om 108 % stadig skulle gælde i år. De statistiske oplysninger om transitkørsel, der er indgivet af Østrig, er gennemgået af Kommissionen og af medlemmerne af udvalget for forvaltning af økopoint, og på grundlag af resultaterne af analysen besluttede Kommissionen den 24. juli 2002 ikke at anvende denne bestemmelse for kalenderåret 2001 og ikke at reducere antallet af økopoint for 2002. Den har derfor fordelt de resterende økopoint.

For så vidt angår spørgsmålet om politikontroller på de østrigske veje, er Kommissionen informeret herom, og den har i et brev til de østrigske forbundsmyndigheder anmodet om supplerende oplysninger.

For så vidt angår vejafgiftssatserne, fastslog Domstolen ved dom af 26. september 2000(3) i en af Kommissionen anlagt overtrædelsessag, at Østrig havde misligholdt sine forpligtelser i henhold til Rådets direktiv 93/89/EØF(4). I mellemtiden har Østrig sat vejafgiftssatserne ved Brenner-passet noget ned og dermed bragt den forskelsbehandling til ophør, som de udgjorde. Kommissionen er desuden, som bebudet i 2001 i hvidbogen om fællesskabspolitikken på transportområdet, ved at udarbejde en metode til fastsættelse af afgifter for benyttelse af transportinfrastrukturer, og den agter at fremsætte forslag til et nyt direktiv om vejafgifter inden udgangen af 2002.

(1) Kommissionens forordning (EF) nr. 609/2000 af 21. marts 2000 om ændring af Kommissionens forordning (EF) nr. 3298/94 om de nærmere bestemmelser i forbindelse med ordningen om transitrettigheder (økopointsystemet), angående lastbilers transitkørsel gennem østrigsk territorium EFT L 73 af 22.3.2000.

(2) KOM(2000) 862 endelig udg.

(3) Sag nr. C-205/98, Kommissionen mod Republikken Østrig (samling af Domstolens afgørelser 2000 s. I-7367).

(4) Rådets direktiv 93/89/EØF af 25. oktober 1993 om opkrævning i medlemsstaterne af afgifter på visse køretøjer, der anvendes til vejgodstransport, samt af vejafgifter og brugsafgifter for benyttelse af visse infrastrukturer EFT L 279 af 12.11.1993.